Nóg ŉ lid van korrektiewe dienste in Kroonstad aangekeerArgieffoto Nog ŉ lid van Kroonstad- korrektiewe dienste is in hegtenis geneem in verband met die besit van dwelmmiddels en ŉ onwettige vuurwapen. “Die 34-jarige man is in hegtenis geneem ná ŉ klopjag op sy kamer op die perseel van korrektiewe dienste in Kroonstad,” het ao Loraine Earle, woordvoerder van die polisie, gesê. “Daar is beslag gelê op ŉ .38 Special Rossi-rewolwer, 17 Mandrax-tablette en R27 320 kontant.” Volgens Earle is die vuurwapen vermoedelik gesteel van ŉ plaas in die Kroonstad-distrik. Die man sal binnekort in die Kroonstad-landdroshof verskyn op aanklag van die besit van ŉ ongelisensieerde vuurwapen en dwelmhandel. Dit volg na nóg ŉ lid van die korrektiewe dienste en sy vrou vroeër vandeesweek in hegtenis geneem is in verband met veediefstal in die Steynsrus-gebied. “Edwin Sello Mothobi (52) is saam met sy vrou, Matsediso Suzan Mothobi (50), ŉ laerskooljuffrou in Kroonstad, in hegtenis geneem toe hulle Dinsdag 12 skaapkarkasse met ŉ straatwaarde van R24 000 in hul besit gehad het,” het Earle bygevoeg. Die egpaar is omstreeks 05:00 tussen Senekal en Steynsrus saam met Alfonse Nthodi Mofokeng (35), Samuel Montshehi Monatisa (43) en Geelbooi Tsekeli (25) in hegtenis geneem. “Hulle het Woensdag vlugtig in die Lindley-landdroshof verskyn op aanklag van die besit van vermoedelik gesteelde vee en veediefstal. Die saak is tot 18 Januarie uitgestel vir verdere ondersoek en aansoek om borgtog. Die verdagtes bly in aanhouding,” het Earle gesê.